ASÍ segir allar líkur á að kjarasamningar verði í uppnámi þegar líður á árið
Hagdeild ASÍ hefur sent frá sér spá um þróun helstu hagstærða á þessu ári og því næsta. Er þar gert ráð fyrir því að hagvöxtur aukist um 4,3% á þessu ári og 3,1% á því næsta, verðbólga verði 4,8% í ár og 4,2% árið 2007 og hratt dragi úr viðskiptahalla og hann verði 5% árið 2007.
ASÍ segir að spáin markast af miklu ójafnvægi og óvissu í efnahagslífinu. Gengissveiflur eru miklar, viðskiptahalli í sögulegu hámarki, einkaneysla mikil og fjárfestingar miklar. Samt sem áður geri spáin ráð fyrir að hagvöxtur á yfirstandandi ári og því næsta verði ágætur og að atvinnuleysi verði lítið. En spáð sé mikilli verðbólgu sem verði, ef spáin gengur eftir, langt yfir efri vikmörkum Seðlabankans, bæði í ár og á því næsta. Allar líkur séu því á að kjarasamningar verði í uppnámi þegar líður á árið.
"Núverandi hagstjórn, þar sem ríkisfjármálin styðja ekki við aðgerðir Seðlabankans, leiðir til of hárra vaxta og gengis. Slík hagstjórn dugar ekki til að treysta og undirbyggja nauðsynlegan stöðugleika. Sveiflur í afkomuskilyrðum fólks og fyrirtækja eru of miklar til að það geti samrýmst meginmarkmiðum stöðugleikastefnunnar. Framvinda efnahagsmála í þeirri óvissu sem nú ríkir mun því ráðast mikið af trúverðugleika hagstjórnarinnar næstu mánuði og misseri," segir á heimasíðu ASÍ.
Hagspá ASÍ
Gert ráð fyrir því að hagvöxtur aukist um 4,3% á þessu ári og 3,1% á því næsta, verðbólga verði 4,8% í ár og 4,2% árið 2007.
Hratt dragi úr viðskiptahalla og hann verði 5% árið 2007.
ASÍ segir að spáin markast af miklu ójafnvægi og óvissu í efnahagslífinu.
Gengissveiflur eru miklar, viðskiptahalli í sögulegu hámarki, einkaneysla mikil og fjárfestingar miklar.
Spáð sé mikilli verðbólgu sem verði, ef spáin gengur eftir, langt yfir efri vikmörkum Seðlabankans.
Allar líkur séu því á að kjarasamningar verði í uppnámi þegar líður á árið.